paragraph_text: Jednako kao što europsko međunarodno privatno pravo prolazi kroz dinamičan razvoj, tako i hrvatsko međunarodno privatno pravo, s tradicijom od 1852. kada se u Hrvatskoj počeo primjenjivati (austrijski) Opći građanski zakonik koji je bio izvorno donesen 1811., odnosno od 8. listopada 1991. koji označava datum sukcesije, pa do danas obilježava dvostruki harmonizacijski proces. Prvotno, izvori hrvatskog međunarodnog privatnog prava moraju biti ujednačeni s Ustavom Republike Hrvatske iz 1990., a kasnije, slijedom pridruživanja Hrvatske EU, i s pravom EU što je posebice formalizirano klauzulom sadržanom u Sporazumu o stabilizaciji i pridruživanju iz 2001.